C 349/164
HR
Službeni list Europske unije
29.9.2023.
3.5.
EGSO smatra da nedavna iskustva također naglašavaju važnost pravilnog organiziranja prijenosa problematične banke drugoj banci u vrlo kratkom roku.
Stoga je važno zajamčiti da se regulatornim okvirom stvore odgovarajući uvjeti za takve prijenose jer se oni moraju odvijati bez uobičajenih postupaka dužne pažnje, a posljedice transakcija goleme su i neizvjesne.
Osim toga, dosad stečeno iskustvo pokazalo je da postoji potreba za općim specifičnim režimom, pri stjecanju banke u postupku sanacije, kojim bi se olakšala integracija banke u novu grupu na najučinkovitiji način.
3.6.
Integracija sanirane banke i upravljanje takvom bankom složen je proces i potrebno je pojednostavniti regulatorne korake i zahtjeve.
Različita uključena tijela morala bi moći na odgovarajući način koordinirati svoje uloge u okviru regulatornih procesa ili postupaka ubrzanog odobravanja mjera upravljanja krizom.
Nadalje, ključno je zajamčiti da se takvi prijenosi mogu odvijati i preko granica u EU-u kad god je to potrebno.
3.7.
EGSO cijeni činjenicu da je prijedlogom Komisije zaštita putem sustava osiguranja depozita proširena na depozite javnih subjekata, kao i činjenicu da Komisija radi na boljem usklađivanju instrumenata za zaštitu depozita u cijelom EU-u.
Osiguranjem depozita štite se privatni i javni štediše i deponenti iz sektora stanovništva u slučaju propasti banke i time se smanjuje rizik od povlačenja depozita i ublažava rizik od širenja štetnih učinaka.
EGSO smatra da bi to osiguranje depozita u određenim slučajevima trebalo prilagoditi kako bi se uzeli u obzir deponenti u nestabilnoj ekonomskoj situaciji, kao što su osobe s invaliditetom ili osobe s kroničnim bolestima.
Budući da su pravilno financirani i organizirani fondovi za osiguranje depozita ključni, poboljšano usklađivanje koje je predložila Komisija svakako će biti korisno.
3.8.
EGSO napominje da je jedan od glavnih ciljeva prijedloga Komisije proširenje područja primjene sanacije ako se zaključi da je to rješenje u skladu s „javnim interesom”.
Likvidacija se može provesti samo ako: i. može učinkovitije od sanacije ispuniti ciljeve koji su Direktivom o oporavku i sanaciji banaka utvrđeni za samu sanaciju; i ii. nema potrebe za korištenjem javnih sredstava.
3.9.
EGSO u potpunosti razumije pristup Komisije, njezinu regulatornu logiku i dugoročne ciljeve.
Međutim, EGSO ističe da je potreban pragmatičan pristup, kako su pokazale nedavne krizne situacije banaka u SAD-u, u pogledu regulatornog pristupa, uporabe najdjelotvornijih dostupnih instrumenata, praktičnih posljedica poduzetih mjera, potrebne suradnje među dionicima, brzine izvršenja i, naposljetku, financijskih sredstava koja će se upotrebljavati u provedbi odabranih instrumenata za upravljanje krizama.
3.10.
EGSO smatra da sanacija možda nije uvijek najpraktičnije rješenje za punu zaštitu gospodarskih ekosustava u kojima posluje problematična banka, posebice kad je riječ o malim ili srednjim bankama.
Važno je napomenuti da bi se, kad je riječ o malim i srednjim bankama, sanacija zapravo mogla pokazati skupljom od drugih oblika intervencije, posebno na lokalnoj razini na kojoj banka posluje, koja je često ograničena.
U tom pogledu EGSO predlaže da se tržišni udio srednjih, malih i lokalnih banaka koje ne posluju prekogranično ocjenjuje s obzirom na ukupni nacionalni tržišni udio, a ne na regionalnoj razini unutar država članica.
3.11.
EGSO smatra da bi cijeli paket o upravljanju kriznim situacijama banaka i osiguranju depozita trebalo primjereno uskladiti s očekivanom revizijom Komunikacije o državnim potporama (6) u bankarskom sektoru iz 2013., koja je utjecala na stvaranje trenutačne situacije u kojoj je teško predvidjeti treba li pokrenuti sanaciju ili ne.
Donošenje regulatornih prijedloga o upravljanju kriznim situacijama banaka i osiguranju depozita bez poznavanja pravila o državnim potporama moglo bi dovesti do situacije u kojoj se provode prijedlozi koji potencijalno nisu u skladu sa zakonodavstvom o državnim potporama.
3.12.
EGSO općenito ponavlja koliko je važno poštovati načelo proporcionalnosti kako bi se izradila uredba koja bi bila prikladna za postizanje svojih ciljeva bez nanošenja prekomjerne štete interesima malih, srednjih i lokalnih banaka.
Načelo proporcionalnosti trebalo bi uzeti u obzir i pri provedbi procjene javnog interesa, posebno kad je riječ o lokalnim bankama, koje ne predstavljaju rizik za financijsku stabilnost.
(6)
Komunikacija Komisije o primjeni pravila o državnim potporama za poticajne mjere u korist banaka u kontekstu financijske krize počevši od 1. kolovoza 2013. („Komunikacija o bankarstvu”) (SL C 216, 30.7.2013., str. 1.).